Sklep I Ips 19431/2013-3, enako tudi I Ips 16534/2010-6
Sodna praksa Vrhovnega sodišča, 2013-05-30

Marko Šorli (preds.), Maja Tratnik (poroč.), mag. Kristina    Ožbolt, Barbara Zobec, Vesna Žalik

zahteva za varstvo zakonitosti - dovoljenost - upravičenec za vložitev - oškodovanec kot tožilec

Oškodovanec kot tožilec ni upravičenec za vložitev zahteve za varstvo zakonitosti.

I. Zahteva za varstvo zakonitosti se zavrže.

II. Vložnika sta dolžna plačati sodno takso.

1. Okrajno sodišče v Ljubljani je s sklepom z dne 18. 8. 2009 kot prepozno zavrglo prošnjo oškodovancev kot tožilcev za odpis dolga – predlog za oprostitev povrnitve stroškov kazenskega postopka (povprečnine). Višje sodišče v Ljubljani je s sklepom z dne 19. 4. 2011 pritožbo oškodovancev kot tožilcev zavrnilo kot neutemeljeno in jima v plačilo naložilo sodno takso (točka 1 izreka sklepa), zaradi navedb v pritožbi pa N. M. kaznovalo z denarno kaznijo 500,00 EUR (točka 2 izreka).

2. Oškodovanca kot tožilca sta dne 20. 6. 2011 vložila „pritožbo za obravnavo na Vrhovnem sodišču Republike Slovenije“ zoper sklep Višjega sodišča v Ljubljani z dne 19. 4. 2011, ki je bila Vrhovnemu sodišču predložena v reševanje dne 23. 4. 2013. V vlogi navajata, da je pritožba zoper sklep pod točko 1 utemeljena in predlagata, da Vrhovno sodišče razveljavi točko 1 sklepa tako glede zavrnitve pritožbe, kakor tudi glede oprostitve taks za pritožbo.

3. Glede na navedbe pod IV. v vlogi oškodovancev kot tožilcev z dne 20. 6. 2011, v katerih vložnika izražata nestrinjanje z odločitvijo sodišča druge stopnje pod točko 1. izreka sklepa in pod V. podan predlog vložnikov Vrhovnemu sodišču, je Vrhovno sodišče to njuno vlogo v tem delu štelo kot zahtevo za varstvo zakonitosti iz 420. člena Zakona o kazenskem postopku (v nadaljevanju ZKP).

4. Po določbi prvega odstavka 421. člena ZKP smejo zahtevo za varstvo zakonitosti vložiti vrhovni državni tožilec, obdolženec in zagovornik. Ker oškodovanec kot tožilec po samem zakonu ni upravičenec za vložitev tega izrednega pravnega sredstva, je Vrhovno sodišče zahtevo oškodovancev kot tožilcev kot nedovoljeno zavrglo (drugi odstavek 423. člena ZKP).

5. Izrek o stroških postopka s tem izrednim pravnim sredstvom temelji na določbi 98. a člena ZKP v zvezi z drugim odstavkom 96. člena ZKP. Navedbe vložnikov, da je H... neprofitna humanitarna organizacija in kot taka zato oproščena plačila sodnih taks po Zakonu o sodnih taksah, niso z ničemer izkazane; vlogi priloženi bančni izpiski za oškodovanko kot tožilko pa so le del dokumentacije in ne izkazujejo vpogleda v celotno premoženjsko stanje, ki bi lahko utemeljevalo oprostitev plačila sodnih taks. Sodno takso bo s posebnim plačilnim nalogom odmerilo sodišče prve stopnje.

Opr. št: I Ips 16534/2010-6, ECLI:SI:VSRS:2010:I.IPS.16534.2010.6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I Ips 43718/2010-16, enako tudi I Ips 43689/2010-12, I Ips 10382/2010-40, I Ips 9513/2010-23, I Ips 70397/2010-42, I Ips 59011/2010-38, I Ips 35461/2010-22, I Ips 62691/2010-53

Sklep IV Ips 114/2008, enako tudi IV Ips 11/2008, IV Ips 81/2008, IV Ips 48/2015

Sklep I Ips 42975/2011-13, enako tudi I Ips 56407/2013-16